b'\n_START_ARTICLE_\nJosip Somrek\n_START_SECTION_\n\xc5\xbdivljenje in delo\n_START_PARAGRAPH_\nSomrek se je rodil leta 1871 v Brezju pri \xc4\x8cadramu v kme\xc4\x8dki dru\xc5\xbeini Matija in Antonije (rojene Ru\xc5\xa1nik) Somrek. Po zaslugi \xc5\xbeupnika Jurija Bezen\xc5\xa1ka je za\xc4\x8del leta 1885 v Celju obiskovati gimnazijo in bil sprejet v semeni\xc5\xa1\xc4\x8de v Mariboru. Tam je nadaljeval \xc5\xa1olanje, maturiral leta 1893, do\xc5\xa1tudiral teologijo in prejel ma\xc5\xa1ni\xc5\xa1ko posve\xc4\x8denje leta 1897._NEWLINE_Kaplanoval je v Vojniku (1897-1898), v Radljah ob Dravi (1899-1901), v Jurovskem Dolu (1902-1903) in v Celju (1904-1905). Leta 1901 je v Gradcu doktoriral iz teologije. 1905 je postal ravnatelj Cirilove tiskarne v Mariboru. Preden je leta 1906 za\xc4\x8del opravljati to slu\xc5\xbebo, je \xc5\xa1el potovat v Nem\xc4\x8dijo, \xc5\xa0vico in v Francijo. Do leta 1909, ko je kon\xc4\x8dal z ravnateljevanjem, je preuredil Slovenskega gospodarja in Na\xc5\xa1 dom. Bil je urednik lista S\xc3\xbcdsteirische Post, ki ga je preimoval v Stra\xc5\xbeo. Od leta 1907 je bil \xc5\xa1kofijski svetovalec za cerkveno petje, ki ga je vztrajno spodbujal. Od 1909 do 1936 je bil profesor pastoralne teologije, katehetike, metodike in retorike na Bogoslovnem u\xc4\x8dili\xc5\xa1\xc4\x8du v Mariboru. Od 1909 do 1925 je bil tudi podravnatelj semeni\xc5\xa1\xc4\x8da._NEWLINE_Umrl je leta 1936 pri svojem bratu, ki je bil \xc5\xbeupnik v \xc5\xa0martnem pri Slovenj Gradcu. Vzrok smrti je bil \xc4\x8drevesni rak. Pokopan je v Slovenj Gradcu.'